Norsk Tipping

Norsk Tipping AS er et heleid statlig aksjeselskap underlagt Kulturdepartementet. Selskapet ble stiftet i 1947 og har hovedkontor på Hamar.

Norsk Tipping har statlig, nasjonalt monopol på en rekke pengespill, og Kulturdepartementet avgjør selskapets spilleregler og hvor stor andel av innsatsbeløpet som skal gå til gevinster. Selskapets overskudd, de såkalte spillemidlene, fordeles i dag mellom idrett, kultur og humanitære formål.  Midlene til idrettsformål fordeles av regjeringen, mens midler til kulturformål fordeles med to tredeler av Stortinget og en tredel av regjeringen. Gjennom Grasrotandelen kan i tillegg den enkelte spilleren gi et beløp tilsvarende 7 prosent av egen innsats til en lokal klubb eller forening. 

Selv om selskapets overskudd sørger for grunnleggende finansiering av deler av frivillig virksomhet i Norge, er det selskapets sosialpolitiske formål som er det viktigste. Dette er regulert gjennom Lov om pengespill, der § 1 slår fast følgende: 

(…) «Loven skal sikre at pengespill avholdes i betryggende former under offentlig kontroll, med sikte på å forebygge negative konsekvenser av pengespill, samtidig som det legges til rette for at overskuddet fra spillene kan gå til formål som nevnt i § 10.»  

Norsk Tippings enerett er begrunnet med at pengespill har potensial til å skape sosiale problemer for kundene, og det har vært bred politisk enighet om at sterk statlig regulering av pengespill er nødvendig av forbrukervern-hensyn. Eneretten er oppe til diskusjon med jevne mellomrom og flere partier har tatt til orde for å slippe til flere aktører, f.eks. gjennom lisensiering. Lotteritilsynet har i en utredning 2015 konkludert med at enerettsmodellen trolig er den beste for å forebygge pengespill-problemer, mens en annen statlig utredning konkluderer med at det neppe blir mer penger til overskuddsformålene ved en liberalisering av markedet. En utredning finansiert av den private spillbransjen hevder det motsatte. I desember 2016 la regjeringen fram stortingsmeldingen «Alt å vinne». Der konkluderte Regjeringen med at enerettsmodellen skal videreføres.   

Historie
I England ble profesjonell fotball innført i 1882, og den engelske liga ble startet i 1888. Det la grunnlaget for de første private, engelske tippeselskapene. Organisert spilling på idrett begynte i Skandinavia i 1920-årene, og de første illegale tippeselskapene spredte seg fra Sverige til Norge. Som motvekt mot dette ble det i Sverige i 1934 etablert et offentlig tippeselskap – hvoretter en del av de illegale selskapene flyttet seg til Norge.

I 1935 ble ideen lansert om å opprette et legalt tippeselskap under statlig kontroll i Norge, men forslaget ble nedstemt i 1937. I 1941 ble Det Norske Tippeselskap startet – av det daværende Departement for arbeidstjeneste og idrett. Men NS-tiltaket ble boikottet og måtte innstille i 1944.https://okkupasjonen.no/9302-2/ Straks etter frigjøringen ble tanken tatt opp igjen, denne gang av Norges Idrettsforbund. Forslaget ble vedtatt, og 24. oktober 1946 ble Norsk Tipping dannet. Virksomheten ble startet i en brakke fra krigens dager ved Nedre Smestad Dam i Oslo, men ble besluttet flyttet til Hamar i september 1962 av Finansdepartementets «Utvalg til behandling av spørsmålets om utflytting av statsinstitusjoner fra Oslo». Flyttingen ble gjennomført i 1975.

13. mars 1948 ble den første spilleomgangen gjennomført, med tolv engelske kamper på kupongen. Rekkeprisen var 25 øre og omsetningen stoppet på 52 892,50 kroner. En av kampene ble ikke spilt, så det ble utbetaling på elleve, ti og ni rette. Premien for elleve rette var 4 407 kroner. Omsetningen økte jevnt, fra vel 18 millioner i selskapets første driftsår til 96 millioner etter ti års drift.

Selskapets internettsider ble lansert i januar 1999, med resultatservice og daglig oppdatert informasjon for spillere og andre interesserte. Etter å ha testet løsningen i et drøyt år, åpnet Norsk Tipping i mai 2002 for spill via Internett. Man benytter en egenutviklet smartkortteknologi for identifikasjon av spillere. Fra oktober 2005 er smartkortteknologien tatt i bruk også for kundene som spiller hos kommisjonær. Kundene får dermed tilgang til sine spill og premier både hos kommisjonær og via elektroniske kanaler. Fra nyttår 2006 har selskapet permanent konsesjon for formidling av de fleste av spillene via mobiltelefon, og i november 2005 åpnet selskapet denne muligheten.

Den 12. juni 2003 vedtok Stortinget å gi Norsk Tipping enerett til å drive spilleautomater i Norge fra 2006. Driften av de nye automatene kom i gang i løpet av 2008.

Fra en omsetning på vel 37 millioner kroner i selskapets første hele driftsår i 1949, passerte Norsk Tipping 2 milliarder kroner i samlet årsomsetning i 1986, 3 milliarder i 1988 og 4 milliarder i 1991. I 2013 var selskapets brutto omsetning mer enn 21 milliarder kroner.

Den 24. november 2009 ble Lars Sponheim utnevnt til styreleder av Kulturdepartementet, dette på grunn av at Sigbjørn Johnsen ble utnevnt til ny finansminister.NRK.no – Glad og overrasket (Av Aslak Ballari og Øyvind Grosvold. Publisert og besøkt 24. november 2009 Sponheim satt som styreleder til generalforsamlingen i 2015, da Linda Bernander Silseth overtok. Silseth satt til 2023, da Sylvia Brustad overtok som styreleder. 

Den 10. februar 2011 ble det innført 18-årsgrense på alle spill hos Norsk Tipping. Fra 3. oktober 2016 er det innført tapsgrenser på tvers av alle spill, og en maksimal tapsgrense på 20.000 kroner på en måned.

Torbjørn Almlid overtok som direktør i Norsk Tipping fra 1. januar 2009. Han ble etterfulgt av Åsne Havnelid, som overtok som adm. dir. 3. oktober 2016. Thor Gjermund Eriksen overtok som adm. dir. fra 12. september 2022, men han satt bare til 31. august 2023, da han tok jobben som adm.dir. i Bane NOR. Fra 1. september 2023 ble Tonje Sagstuen konstituert administrerende direktør, og hadde jobben permanent fra 27. november 2023 til 28. juni 2025.  

 Overskudd 
Hele Norsk Tippings overskudd går til formål som idrett, kultur og frivillige, humanitære organisasjoner. Pengene fordeles av regjeringen og kulturdepartementet etter en fordelingsnøkkel som er lovfestet i Lov om pengespillLov om pengespill. Denne nøkkelen, den såkalte tippenøkkelen, har vært endret flere ganger, og per 2015 får idretten 64 %, kultur 18 % og humanitære, frivillige organisasjoner 18 %. Før fordeling etter denne nøkkelen, trekkes 6,4 prosent som går til helse- og rehabiliteringsformål (Stiftelsen Dam). I tillegg fordeles overskuddet fra Belago (spillterminaler i bingohaller) til bingohallenes overskuddsformål. Grasrotandelen gir den enkelte kunde mulighet til å fordele noe av overskuddet. Denne ordningen gir den enkelte spillere mulighet til å fordele et beløp tilsvarende sju prosent av egen spill-innsats til en lokal klubb eller forening som spilleren selv velger. Denne fordelingen går ikke utover spillerens innsats eller eventuelle premier. 

 Betalingsforbudet 
Den 1. juni 2010 innførte Norge et forbud mot pengetransaksjoner mellom norske banker og enhver form for utenlandske spillselskaper. Norge er det eneste landet i Europa som har innført et betalingsforbud, et forbud som krever norske banker og kredittinstitusjoner å stenge all form for overføring til utenlandske konkurrenter av Norsk Tipping og Norsk Rikstoto. Noen av de utenlandske spillselskapene har dog løsninger som gjør at det fortsatt er mulig for nordmenn å spille hos dem.Tipping.com – Alt om betalingsforbudet (Publisert og besøkt 1. juni 2010

Den 7. mai 2018 vedtok Stortinget å begrense norske spilleres tilgang til utenlandske spilleselskaper på nettet. Tiltaket har som mål å beskytte Norsk Tipping fra utenlandsk konkurranse. Allikevel er det mange som tror det kun er et spørsmål om tid før monopolet avvikles. Dette har nå skjedd både i Sverige og Danmark som før hadde tilsvarende ordninger. Ved å tillate konkurranse, og innvilge private aktører lisens til å operer fullt lovlig i Norge vil man kunne skattlegge nordmenns spilleutgifter som nå forsvinner til selskaper med lisens fra andre land, som for eksempel Malta.. Offentlige utredninger viser imidlertid at det totalt sett neppe blir mer penger til formålene ved en slik modell. 

 Nettbaserte spill 
I 2012, fikk Norsk Tipping i oppdrag fra Kulturdepartementet å lansere nettbaserte spill for å kanalisere nordmenns spillelyst inn i tryggere omgivelser. Ettersom uregulerte spillselskaper omsetter for milliarder av kroner hvert år, er ambisjonen å tilby samme typer spill, men i trygge rammer og begrensninger. I tillegg går overskuddet til gode formål som Norsk Tippings øvrige inntekter.

Nettsatsingen forøvrig består av et stort spillutvalg, og inkluderer blant annet følgende kategorier:
 Hjulspill
 Bordspill
 Video Poker
 Lotterier
 Sport
 Flax
 Bingoria

 KongKasino 
2016 ble Norsk Tippings kasinosatsning KongKasino lansert. Her finnes ca 350 casinospill med spilleautomater og varianter av de klassiske bordspillene som Blackjack og Roulette. De forskjellige spillene er kategorisert i Hjulspill, Bordsspill, Spill med Jackpot og Alle spill. Noterbart er at det ikke finnes et live casino. De har brukt spill fra spillerutviklerne NetEnt, PushGaming og IGT.

 Spill 
Selskapet driver pengespillene Lotto, Viking Lotto, Keno og Joker; ferdighetsspillene Tipping og Oddsen, samt kortspillet Flax. I tillegg administrerer selskapet TV-spillet Extra på vegne av Norges helse- og rehabiliteringsfond. Norsk Tippings spill er også tilgjengelige for å spille på smarttelefoner og deres nettside. Alle Norsk Tippings spill, unntatt Flax, krever at spilleren registrerer seg og har et spillekort.

 Lotto 
Lotto er et pengespill opprettet i 1986 og modellert etter lignende spill i andre land. Trekningen av nummer finner sted hver uke direkte på NRK. I 2004 spilte nordmenn Lotto for 3,5 milliarder norske kroner, noe som gjorde det til det største spillet i landet. Det er 34 nummer i bassenget, hvorav syv trekkes som hovednummer i serien, og ett tilleggstall trekkes for å bestemme andrepremien.

Halvparten av inntektene som mottas fra deltakerne distribueres tilbake som premier. Hver av de fem premiene får en bestemt prosent av premiefondet, og pengene deles mellom de som har riktig kombinasjon. Hvis ingen gjetter de syv nummerene, overføres denne delen av premiefondet til neste ukes trekning.

Den teoretiske sannsynligheten for å vinne noen premie er 1:138, mens sannsynligheten for at en person vinner førstepremie er, eller 1 av 5 379 616.

 Pengespill i Norge 
Pengespill i Norge er ulovlig uten tillatelse. Norsk Tipping og Norsk Rikstoto har enerett til å tilby pengespill som krever særlig offentlig kontroll fordi de har høye premier, høy omsetning eller høy risiko for å skape spilleproblemer, til norske borgere. Andre leverandører kan kun tilby pengespill med lav omsetning, begrenset størrelse på premiene og som ikke har en høy risiko for spilleproblemer. Kultur- og likestillingsdepartementet vedtar forskrift med nærmere regler om organiseringen av pengespill.

Norsk Tipping er et norsk statseid aksjeselskap som tilbyr spill som lotteri, sportsspill, keno og en rekke andre. Per januar 2019 må alle spillere være over 18 år for å spille alle Norsk Tippings spill, inkludert lodd. Norsk Rikstoto er et pengespillforetak med enerett fra norske myndigheter til å tilby pengespill på hest. Norsk Tipping har enerett til å tilby pengespill på internett der spilleren selv velger hvilket tidspunkt trekningen skal skje.

Lotteritilsynet kan gi tillatelse til andre enn enerettshaverne. TIllatelse gis kun hvis søkeren er registrert i frivillighetsregisteret, har frivillig innsats som en viktig del av virksomheten, ikke er tilgjengelig bare for en lukket krets, og ikke driver virksomhet som gir privatøkonomiske fordeler. Overskuddet av pengespillet skal gå til organisasjonens egne ikke-fortjenestebaserte virksomhet.

Det er tillatt å tilby pengespill uten tillatelse med omsetning for inntil 200 000 kroner per kalenderår, når overskuddet går til ikke-fortjenestebaserte formål og ikke skjer digitalt.  Per november 2025 gjelder ikke kravet til ikke-fortjenestebaserte formål for private lavrisikospill for inntil 20 000 kroner per sammenkomst, private pokerspill med inntil 20 spillere og inntil 1000 kroner per person per sammenkomst, og lykkehjul i tivoli og fornøyelsesparker som utgjør en liten del av det samlede aktivitetsforbudet.

Adgangen til ulovlige pengespill over internett er et varig problem i norsk pengespillpolitikk. Lotteritilsynet fikk myndighet 1. januar 2025 til å vedta DNS-blokkering av nettsteder som tilbyr pengespill rettet mot det norske markedet uten tillatelse.

Oversikt over spill
Norsk Tipping har følgende spill:

 Tipping
 Oddsen
 Lotto
 Vikinglotto
 Joker
 Extra
 Flax-lodd
 Keno
 Multix (spillterminaler)
 Eurojackpot
 Belago (spillterminaler eller spilleautomat) er hjulspill lansert i 2011 som en erstatning for de gamle bingoautomatene. De er plassert rundt om i bingohaller. I tillegg til vanlig gevinst er det jackpoter på spillet, både nasjonalt og lokalt.
 Nabolaget 
 KongKasino
 Yezz!
 Bingoria
 eFlax

Tidligere spill
Måltips
 Pengelotteriet
 Momento (august 2023 til mars 2024)
 Fantasy

 Se også 
 Det Norske Pengelotteriet
 Norsk Rikstoto

 Referanser 

Litteratur
Norsk Tipping A/S 1948 - 1973 : I idrettens og vitenskapens tjeneste, redaksjon Leif K. Nilsen og Odvar Moen. Oslo 1973.

Eksterne lenker



Kategori:Selskaper etablert i 1948